स्मगलर सुभाष ने बेचा था; उसके अफेयर से गिरफ्तारी की कहानी
New York Metropolitan Museum To Return Indian Sculptures - Follow Smuggler Subhash Kapoor Love, Affair And Crime Story On Dainik Bhaskar. भारतीय मूल के सुभाष कपूर सिंगापुर में संजीवी असोकन नाम की लड़की से मिलते हैं। इस वक्त संजीवी यहां आर्ट गैलरी चलाने का काम कर रही थीं। दोनों की ये मुलाकात पहले दोस्ती और फिर धीरे-धीरे प्यार में बदल जाती है।
साल 2009 की बात है। भारतीय मूल के सुभाष कपूर सिंगापुर में संजीवी असोकन नाम की लड़की से मिलते हैं। संजीवी यहां आर्ट गैलरी चलाती थीं। दोनों की ये मुलाकात पहले दोस्ती और फिर प्यार में बदल जाती है।
अब सुभाष और संजीवी मिलकर पुरानी और महंगी कलाकृतियां बेचने का बिजनेस शुरू करते हैं। दरअसल, इनमें से ज्यादातर कलाकृतियां चोरी की थीं। कुछ दिनों बाद ही दोनों में पैसों को लेकर टकराव होता है और मामला कोर्ट पहुंच जाता है। ये केस तो सुभाष कपूर जीत जाता है, लेकिन उसकी असली समस्या इसके बाद शुरू होती है।
रिलेशनशिप टूटने के 2 साल बाद 2011 में संजीवी की वजह से जर्मनी में सुभाष गिरफ्तार हो जाता है। ये गिरफ्तारी ऐतिहासिक मूर्तियां और धरोहर चुराकर दूसरे देशों में बेचने की वजह से होती है। अब 12 साल बाद अमेरिका ने सुभाष के चुराए 2000 साल पुराना यक्ष, 800 साल पुरानी अप्सरा समेत 15 धरोहर भारत को लौटाने का वादा किया है।
ऐसे में आज इस स्टोरी में दुनिया के शातिर स्मगलर सुभाष कपूर की पूरी कहानी जानेंगे…
अमेरिका से भारत को लौटाई जा रही 15 धरोहर की वजह से चर्चा में है सुभाष
30 मार्च को न्यूयॉर्क के सबसे बड़े मेट्रोपॉलिटन म्यूजियम ऑफ आर्ट ने भारत को 15 एंटीक मूर्तियों और कलाकृतियों को लौटाने का फैसला किया है। ये सभी मूर्तियां और कलाकृति भारत से चुराकर अमेरिका में बेची गई थीं। ये सभी ऐतिहासिक कलाकृति पहली शताब्दी से 11वीं शताब्दी के बीच की हैं।
इतना ही नहीं इस म्यूजियम के कैटेलॉग्स में शामिल 77 ऐसे ऐतिहासिक सामान हैं, जो भारत से चोरी करके अमेरिका भेजे गए थे। इंडियन एक्सप्रेस के मुताबिक, म्यूजियम के रिकॉर्ड में लिखा है कि ये कलाकृतियां सुभाष से दान में मिली हैं। हालांकि, इस तरह के दान के पीछे स्मगलर से सौदेबाजी होती है।
मेट्रोपॉलिटन म्यूजियम ऑफ आर्ट के इस नोटिफिकेशन के जारी होने के बाद से ही सुभाष कपूर चर्चा में है।
ऊपर की इस तस्वीर में प्रधानमंत्री नरेंद्र मोदी और ऑस्ट्रेलिया के पूर्व PM टोनी एबॉट भारत से चोरी करके ऑस्ट्रेलिया में बेची गई मूर्तियों को देखते नजर आ रहे हैं। ये तस्वीर 2014 की है, जब PM मोदी ऑस्ट्रेलिया दौरे पर गए थे। उन्हें तमिलनाडु से 2008 में चोरी हुई इन दोनों मूर्तियों के बारे में बताया गया था। इसके बाद मार्च 2014 में इन्हें भारत लाना संभव हुआ था। 
भारत-पाकिस्तान के बंटवारे से शुरू हुई सुभाष के स्मगलर बनने की कहानी…
सुभाष कपूर के स्मगलर बनने की शुरुआत भारत और पाकिस्तान के बंटवारे के साथ होती है। 1947 में बंटवारे के दौरान पुरुषोत्तम राम कपूर अपने परिवार के साथ लाहौर से भागकर भारत आया।
पुरुषोत्तम जालंधर के एक मकान में रहने लगा। ये मकान एक ऐसे मुस्लिम परिवार का था, जो बंटवारे के बाद घर छोड़कर पाकिस्तान चला गया था। पुरुषोत्तम को इस घर में इस्लाम धर्म से जुड़ी एक किताब मिली। कुछ दिनों बाद उसे पता चला कि ये कोई सामान्य किताब नहीं है बल्कि इसकी कीमत लाखों में है।
आखिरकार 1962 में ये किताब बेचकर पुरुषोत्तम जालंधर छोड़कर दिल्ली पहुंच गया। इसके बाद दिल्ली के साउथ एक्सटेंशन में उसने एक आर्ट गैलरी शुरू की। पुरुषोत्तम ने इस गैलरी के काम में अपने दोनों बेटे सुभाष और रमेश को भी लगा दिया।
सुभाष यहां काम करते हुए पुराने आर्ट और कलाकृतियों के बिजनेस को अच्छी तरह से समझ चुका था। वह समझ गया था कि दुनियाभर में पुरानी कलाकृतियों की मांग है। आजाद भारत में कई ऐसे मंदिर थे, जिनमें हजारों साल पुरानी मूर्तियां रखी हुई थीं। सुरक्षा के आभाव में चोर आसानी से इन मूर्तियों को उठाकर लाखों रुपए में बेच देते थे।
यही वो समय था जब भारत में मूर्ती और कलाकृतियों के स्मगलिंग का पूरा बिजनेस जम रहा था। धीरे-धीरे सुभाष इस बिजनेस का मुख्य किरदार बनकर उभरा। अपने भाई रमेश के साथ मिलकर सुभाष ने इस बिजनेस को विदेश में स्थापित कर दिया।
चोरी की मूर्तियां बेचने के लिए अमेरिका में आर्ट गैलरी शुरू की
1974 में सुभाष कपूर ने ‘आर्ट ऑफ द पास्ट’ के नाम से अमेरिका के न्यूयॉर्क शहर में अपनी एक आर्ट गैलरी शुरू की। इसी गैलरी के जरिए सुभाष भारतीय धरोहरों को अमेरिका में बेचने लगा।
अमेरिका के पैसे वाले लोगों को भारत की ऐतिहासिक धरोहर काफी पसंद आती थीं। सुभाष का बिजनेस काफी तेजी से चल पड़ा। अब वह अमेरिका के बड़े कला प्रेमियों की नजर में आ चुका था।
जब सुभाष ने राजा दीन दयाल की खींची गई ऐतिहासिक तस्वीर को अमेरिका में बेचा तो वह काफी पॉपुलर हो गया। इसी समय कलाप्रेमियों ने इस तस्वीर के भारत से अमेरिका पहुंचने पर सवाल खड़े किए। उन्होंने ये जानना चाहा कि ये मूर्तियां और कलाकृतियां आखिर भारत से अमेरिका पहुंच कैसे रही हैं? धीरे-धीरे ये बात अमेरिका की सरकारी एजेंसियों तक पहुंची। अब सुभाष सुरक्षा एजेंसियों के रडार पर आ गया।
2009 में भारत से भेजी गई मूर्तियां अमेरिका में पकड़ी गईं
2009 में एक रोज अमेरिकी कस्टम विभाग को भारत से महंगी कलाकृतियों के भेजने की खबर मिली। ये महंगी कलाकृतियां मुंबई से शिपिंग कंटेनर में फर्नीचर के नाम पर भेजी जा रही थीं। इनपुट मिलते ही अमेरिकी कस्टम एजेंसी अलर्ट मोड में आ गईं।
कंटेनर को जब्त करने के बाद वजन कराने का फैसला किया गया। इस कंटेनर का वजन फर्नीचर की तुलना में काफी ज्यादा था। शक के आधार पर विभाग ने इसकी तलाशी ली तो उसमें महंगी पेंटिग्स और कलाकृतियां मिलीं।
जब इसके बारे में अधिकारियों ने पूछताछ करनी चाही तो वहां जवाब देने वाला कोई भी नहीं मिला। दरअसल, सुभाष को पहले ही कस्टम विभाग के रेड के बारे में पता चला गया था। सुभाष ने पहले से ही भारत और अमेरिका दोनों जगहों पर अधिकारियों से सांठगांठ कर रखी थी। इसी वजह से वह गिरफ्तार होने से बच गया।
2009 में हुई एक गिरफ्तारी से सुभाष का भंडाफोड़ हुआ
2008-09 के दौरान दक्षिणी भारत के राज्यों में मूर्ति चोरी की घटनाएं तेजी से बढ़ गई थीं। मूर्ती चोरों के गिरोह ने पुलिस प्रशासन की नाक में दम कर रखा था। तभी नवंबर 2009 में चेन्नई पुलिस को एक इनपुट मिला। पुलिस ने इस गिरोह के सदस्यों को पकड़ने के लिए तैयारी पूरी कर ली थी।
11 नवंबर को चेन्नई के कोयंबेलु में बस स्टैंड पर एक बस से दो लोग उतरे। इनके हाथ में एक गैस सिलेंडर था। वो दोनों बस से उतरकर अभी कुछ कदम चले ही थे कि एक आदमी उससे कुछ पूछने लगता है। शख्स के सवाल से असहज होकर जैसे ही दोनों भागने की कोशिश करते हैं, चेन्नई पुलिस के जवान उन्हें हिरासत में ले लेते हैं।
जब पुलिस उस सिलेंडर की जांच करती है तो उसके अंदर से काफी महंगा और ऐतिहासिक शिवलिंग मिला। ये शिवलिंग पन्ना रत्न से बना था। इन दोनों की गिरफ्तारी के बाद ही तमिलनाडु पुलिस को अमेरिका में बैठकर नेटवर्क चलाने वाले सुभाष कपूर के बारे में पता चला।
पकड़े जाने के बाद पूर्व गर्लफ्रेंड ने की पहचान, फिर हुआ गिरफ्तार
द स्टेट्समैन के मुताबिक, दुनियाभर में चोरी की कलाकृतियों का 1,000 करोड़ रुपए से ज्यादा का मार्केट है। 2009 में सरकारी एजेंसियों को भले ही इस नेटवर्क को चलाने वाले मास्टर माइंड सुभाष के बारे में पता चल गया था, लेकिन उसे पकड़ना आसान नहीं था। वह अमेरिका और भारत की पुलिस ही नहीं, बल्कि इंटरपोल की आंखों में भी धूल झोंक रहा था।
इसी वक्त सुभाष कपूर और उसकी गर्लफ्रेंड संजीवी में तकरार हो गई। दोनों का रिश्ता टूट गया। अप्रैल 2009 में ब्रुकलिन म्यूजियम ने अपनी वेबसाइट पर एक कलाकृति की फोटो शेयर की। इस पर सुभाष की पूर्व प्रेमिका संजीवी ने कमेंट कर कहा कि क्या ये मूर्ति सुभाष कपूर के जरिए यहां पहुंची हैं? इसके बाद सोशल मीडिया पर दुनियाभर के यूजर्स कमेंट करने लगे।
सुभाष जांच एजेंसियों की रडार पर आ गया। इसके बाद इंटरपोल ने उसके खिलाफ अरेस्ट वारंट जारी किया। आखिरकार 2011 में उसे जर्मनी के फ्रैंकफर्ट हवाई अड्डे से गिरफ्तार कर लिया गया। इस गिरफ्तारी के बाद उसकी पहचान संजीवी असोकन ने ही की थी। बाद में भारत की अपील पर उसे प्रत्यर्पण कर देश लाया गया। 74 साल का ये शख्स इस समय दक्षिण भारत की त्रिची जेल में 10 साल जेल की सजा काट रहा है।
भास्कर एक्सप्लेनर के कुछ और ऐसे ही रोचक आर्टिकल पढ़ने के लिए नीचे दिए गए लिंक्स पर क्लिक करें...
1. पाकिस्तान की राह पर ब्रिटेन:2 से ज्यादा आलू, टमाटर खरीदने पर रोक; आखिर क्यों मार्केट से फल-सब्जियां गायब हो रहीं
2. 6 लाख सैनिक रूस को कुचलने गए:खाने के लाले पड़े तो घोड़ों के मांस के लिए आपस में भिड़े; फ्रांस को इसकी याद क्यों दिला रहा रूस
3. टीपू सुल्तान को अंग्रेजों ने मारा या वोक्कालिगा ने:BJP नेता बोले- सिद्धारमैया को टीपू जैसे मार दो, 224 साल बाद क्यों बना चुनावी मुद्दा
4. ChatGPT से ये बातचीत डराने वाली हैं:'तुम शादी-शुदा हो, लेकिन अपनी वाइफ से प्यार नहीं करते; मुझसे प्यार करो'
